RESOLUCIÓN do 11 de setembro de 2009 sobre a aprobación definitiva do expediente de delimitación do solo do núcleo rural dos Alvites, na parroquia de Bretoña, concello da Pastoriza (Lugo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 05/02/2010

I. Antecedentes.
O Concello da Pastoriza remite o proxecto de delimitación referido, para os efectos de obter a súa aprobación definitiva, conforme á disposición adicional 2ª.2 da Lei 9/2002, do 30 de decembro, de ordenación urbanística e protección do medio rural de Galicia, en diante LOUG.
A documentación técnica remitida, datada en febreiro de 2009, está subscrita polos arquitectos Mario Iglesias e Cristina Aguado, o enxeñeiro de camiños, canles e portos José Iglesias e o enxeñeiro agrónomo Rubén Cobas, e está integrada por memoria, normativa, ordenanzas e planos.
O Concello da Pastoriza conta cun proxecto de delimitación de solo urbano aprobado definitivamente o 17 de abril de 1978, aplicable nos núcleos da Pastoriza, Bretoña e Reigosa, e réxese fóra destes polas normas de aplicación directa da LOUG, e, no que non se opón a ela ou resulte máis limitativo, polas normas complementarias e subsidiarias de planeamento provincial, abrev. NCSPP (disposición transitoria 1ª.1, letras e) e f), e disp. derrogatoria da LOUG).
O concello iniciou a elaboración dun novo plan xeral adaptado á LOUG, o cal foi aprobado inicialmente o 17 de xuño de 2006.
Respecto da tramitación administrativa, cabe sinalar o seguinte:
1. Cumpriuse co trámite de información pública mediante a publicación de anuncios no DOG nº 55, do 20 de marzo de 2009, e nos xornais El Progreso e La Voz de Galicia de Lugo, ambos os dous publicados o día 12 de marzo de 2009.
2. Consta no expediente a certificación emitida polo secretario do concello relativa ao acordo adoptado pola Xunta de Goberno local o día 26 de febreiro de 2009 de aprobación inicial do proxecto de delimitación do núcleo dos Alvites.
3. Consta certificación do secretario municipal, emitida o día 22 de abril de 2009, relativa ao trámite de exposición pública do proxecto de delimitación no período comprendido entre o 21 de marzo e o 20 de abril de 2009, ambos os dous inclusive, sen que no devandito período se presentase alegación ningunha.
4. Na certificación expedida polo secretario municipal o día 3 de xuño de 2009, consta o acordo de aprobación provisional da devandita delimitación adoptado polo pleno do Concello da Pastoriza na súa sesión do 29 de maio de 2009.
5. O concello enviou tres exemplares do proxecto técnico da delimitación, coa dilixencia de ser os aprobados provisoriamente na data correspondente.
Segundo o indicado, constátase que o expediente cumpre, respecto da documentación e tramitación administrativa, as determinacións contidas no punto 2 da disposición adicional segunda da Lei 9/2002, de ordenación urbanística e protección do medio rural de Galicia.
II. Consideracións e fundamentación.
Logo de analizar a documentación achegada polo Concello da Pastoriza e á vista da proposta elaborada polo Servizo de Urbanismo, cómpre indicar o seguinte:
Os Alvites aparece recoñecido no nomenclátor das entidades de poboación da provincia de Lugo (Decreto autonómico 6/2000), así como no nomenclátor de entidades de poboación do Instituto Nacional de Estatística.
Malia á falta de concordancia das diversas cartografías oficiais consultadas ao respecto do ámbito ao que corresponde o topónimo dos Alvites (cartografías 1:10000 da COTOP, 1:5000 da CPTOPV, IGN 1:25.000, catastral actual,), desta e doutras fontes consultadas (nomenclátor de poboación e vivendas do INE) parece deducirse que tal topónimo identifica un conxunto de lugares ou enclaves de poboación próximos (no propio nomenclátor do INE, Os Alvites consta cun parque de vivendas -13- moi superior ao do enclave delimitado -4). Xa que logo, aínda que a propia configuración de cada un dos citados enclaves permitan entendelos como entidades diferenciadas dende un punto de vista morfolóxico, estariamos nun caso en que non se está a delimitar un núcleo rural senón unha parte del, artigo 13.3º da LOUG.
O enclave delimitado ten unha superficie neta aproximada de 5.964 m2, superficie resultante de descontar a superficie viaria existente. Non se delimitan áreas de expansión.
A superficie realmente edificada dentro do ámbito supera lixeiramente a metade da superficie que se podería edificar de acordo coas condicións urbanísticas aplicables (artigo 23.4º c) das NCSPP), polo que se entende cumprida a condición de consolidación mínima establecida no artigo 13.3º, 1º inciso, da LOUG.
Cumpre coa distancia máxima de 50 metros establecida no artigo 13 da LOUG, respecto das edificacións tradicionais do núcleo delimitado.
O proxecto remitido polo concello excede o contido que, para as delimitacións de núcleos rurais, establece a disposición adicional 2ª.2 da LOUG, incluíndo determinacións impropias deste tipo de instrumentos -carentes da natureza dos plans-, como son as incorporadas na normativa, as ordenanzas específicas, definición de novas aliñacións viarias, etc. (puntos 1.6 a 3.2.2.3 -ambos inclusive- e plano nº 4), polo que no suposto de contradición predomina a regulación establecida pola LOUG nos seus artigos 28 e 29.
De acordo co punto 2 da disposición adicional segunda da LOUG, e co artigo 12.1º b) do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais correspóndelle á Secretaria Xeral de Ordenación do Territorio e Urbanismo.
III. Resolución.
Visto canto antecede, resolvo:
Aprobar o proxecto de delimitación do solo de núcleo rural dos Alvites na parroquia de Bretoña, no concello da Pastoriza, polas consideracións e nos termos anteriormente expostos.
No suposto de vivendas acaroadas recollido no punto 3.2.2.3 da ordenanza a parcela minima (lote individual mínimo na expresión dada no expediente) non poderá ser inferior aos 300 m2, determinados no artigo 29.1º a da LOUG.
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente,Territorio e Infraestruturas, no prazo dun mes que se contará a partir do día seguinte ao da notificación desta resolución, sen prexuízo de que os interesados poidan exercer, se é o caso, calquera outro que coiden procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública non caberá interpoñer recurso en vía administrativa, e poderase interpoñer recurso contencioso - administrativo perante a Sala do Contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, de ser o caso, do requirimento previo en igual prazo (artigo 44 e 46 da Lei 29/1998, do 13 de xullo da xurisdición contencioso - administrativa).
Notifíqueselle ao concello e publíquese no Diario Oficial de Galicia.
Santiago de Compostela, 11 de setembro de 2009.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "02400D003P009.PDF"